CELEX: C2005/229/56
Language: da
Date: 2005-09-17 00:00:00
Title: Sag T-253/05: Sag anlagt den 4. juli 2005 af José Fernandez Tunon mod Kommissionen for De Europæiske Fællesskaber

17.9.2005   
            
            
               DA
            
            
               Den Europæiske Unions Tidende
            
            
               C 229/25
            
         Sag anlagt den 4. juli 2005 af José Fernandez Tunon mod Kommissionen for De Europæiske Fællesskaber
   (Sag T-253/05)
   (2005/C 229/56)
   Processprog: fransk
   Ved De Europæiske Fællesskabers Ret i Første Instans er der den 4. juli 2005 anlagt sag mod Kommissionen for De Europæiske Fællesskaber af José Fernandez Tunon, Beersel (Belgien), ved avocat Lucas Vogel.
   Sagsøgeren har nedlagt følgende påstande:
   
               —
            
            
               Annullation af afgørelsen truffet den 21. marts 2005 (meddelt den 22. marts 2005 og modtaget den 24. marts 2005) af den myndighed, der har kompetence til at indgå ansættelseskontrakter, hvorved der skete afvisning af den af sagsøgeren den 23. november 2004 indgivne skrivelse, der blev anset for at være en klage over afgørelsen om fastsættelse af den indplacering og aflønning, der blev tildelt sagsøgeren i dennes egenskab af kontraktansat i henhold til den kontrakt, der blev indgået den 23. august 2004.
            
         
               —
            
            
               Om fornødent: Ligeledes annullation af den oprindelige afgørelse, hvorved sagsøgerens indplacering og aflønning i dennes egenskab af kontraktansat var blevet fastsat i henhold til den kontrakt, som blev indgået den 23. august 2004.
            
         
               —
            
            
               Kommissionen tilpligtes at betale en erstatning på 25 000 EUR med udtrykkelig forbehold for en forhøjelse, nedsættelse eller nærmere præcisering af beløbet under sagen.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Sagsøgeren, der er tidligere hjælpeansat (kategori D, gruppe VIII, klasse 4) og som efter sin ansættelse som kontraktansat erfarede, at hans løn blev nedsat, mens hans arbejdsopgaver forblev uændrede, har anfægtet den administrative myndigheds afgørelse om fastsættelse af hans indplacering og aflønning som kontraktansat i ansættelsesgruppe I, lønklasse I, løntrin I.
   Sagsøgeren har til støtte for sine påstande gjort gældende:
   
               —
            
            
               at artikel 3a, stk. 1, litra a), og artikel 80, stk. 2 og 3, i ansættelsesvilkårene for de øvrige ansatte er tilsidesat, samt at der i det foreliggende tilfælde er anlagt et åbenbart urigtigt skøn, idet sagsøgeren ved sin ansættelse som kontraktansat blev indplaceret i en ansættelsesgruppe, som hverken svarer til den teoretiske beskrivelse af hans kompetenceområde, eller til den faktiske karakter af de arbejdsopgaver, som han udfører.
            
         
               —
            
            
               at der for så vidt angår den procedure, der er fulgt med henblik på udvælgelse af de stillinger, der kan varetages af kontraktansatte, samt med henblik på at definere den tilhørende ansættelsesgruppe for hver af disse stillinger, er sket tilsidesættelse af artikel 80, stk. 3, i ansættelsesvilkårene for de øvrige ansatte, idet dette arbejde er udført af en »Task Force«, hvis sammensætning og funktionsmåde er ukendt og ikke kan kontrolleres, hvorimod vedtægtsbestemmelserne foreskriver høring af Vedtægtsudvalget.
            
         
               —
            
            
               at princippet om forbud mod forskelsbehandling er tilsidesat, idet sagsøgeren som følge af den anfægtede afgørelse er tvunget til at påtage sig de samme arbejdsopgaver som dem, han tidligere udførte, til en betydeligt lavere løn og fuldstændig uden sikkerhed i ansættelsen, mens identiske arbejdsopgaver i Kommissionen udføres af tjenestemænd, der, fordi de er omfattet af vedtægtsbestemmelserne, har en betydelig sikkerhed i ansættelsen og betales en væsentlig højere løn.